Boerboel-model wil 'kitsroem' ten goede aanwend | Maroela Media
Dié Boerboel Wear-advertensie het duisende Facebook-gebruikers laat swymel.
"Ek weet nie watse materiaal julle hier gebruik nie, maar dit lyk vir my soos troumateriaal."
Só skerts Bianca Corbett, een van die duisende Facebook-gebruikers wat die afgelope week liries geraak het oor 'n advertensie vir die buitelug- en sportsdraghandelsmerk Boerboel Wear.
In die advertensie poseer 'n fris boerseun met 'n stewige paar bruingebrande bene en sy agterstewe in 'n eina-klein broekie om die handelsmerk se nuwe hemde te adverteer. Die advertensie het soos 'n veldbrand op Facebook versprei en is reeds byna 5 000 keer gedeel, met sowat 10 000 kommentare.
Reinard van der Vyver, die model in die foto, is 'n 22-jarige landboustudent van die Vrystaat wat tans op sy oupa se plaas hand bysit met die boerdery.
Hy is onlangs aangewys as die wenner van die Boerboel soek 'n boer-kompetisie, waarin 'n geskikte model gesoek word om die gesig (en bene) vir die handelsmerk te wees.
Van der Vyver vertel hy is "oorbluf" oor die reaksie wat die advertensie op sosiale media uitgelok het. "Ek is self nie baie aktief op sosiale media nie en het nie regtig van die geweldige reaksie geweet tot iemand dit vir my uitgewys het nie."
Hy bieg dat dit nie in sy geaardheid is om soveel aandag te geniet nie en dat hy sy "kitsroem" eerder ten goede wil aanwend. Van der Vyver sê hy wil graag mense aanmoedig om AfriForum se Wilmien Potgieter-fonds te ondersteun.
Die tweejarige Wilmientjie en haar ouers is in Desember 2011 wreed op hul plaas naby Lindley in die Vrystaat vermoor.
"Die veiligheid van ons boere lê die boeregemeenskap baie na aan die hart en elke plaasmoord raak ons direk," verduidelik Van der Vyver.
Of hy weer voor die kameras sal pryk, weet hy egter nie. "Ek is nie regtig een vir die kamera nie. Ek het aan Boerboel Wear se kompetisie deelgeneem omdat daar lekker pryse op die spel was, maar ek ag myself nie 'n model nie."
Volgens Stephan Hugo, bemarkingsbestuurder van Boerboel Wear, was die enigste vereiste om in te skryf vir die kompetisie dat jy 'n boer in jou hart moes wees, al is jy nie 'n boer op 'n plaas nie. "Reinard voldoen aan al dié vereistes," sê hy.
Die foto is in Pretoria by Monte de Dios geneem tydens die wenner se amptelike fotosessie. "Wanneer ons die foto's neem, maak ons seker ons lê klem op die model se beste eienskappe – in dié geval sy bene en boude," skerts Hugo.
Die grappige byskrif by die foto waarin die kleremaatskappy skerts oor die detail op die sak van die hemp, is tong-in-die-kies gemaak.
"Ons skryf die byskrifte na gelang van die sin van humor wat uit die mense se reaksies op die advertensies deurskemer. Ek tel baie dinge op in die goed wat die mense kwytraak en speel dan daarmee.
"Ons plaas elke Vrydag 'n foto as deel van ons #VleisWysVrydag-veldtog en die asters sit en wag vir die foto's."
Volgens Hugo het die sukses van die advertensie ongetwyfeld bygedra tot die verkope van die Boerboel Wear-produk. "Die advertensie het die verkope van al ons produkte deur die bank 'n hupstoot gegee."
Hy voeg by die uitreiking van Jan Jan Jan se nuwe enkelsnit "Gooi mielies" het ook tot die styging in Boerboel Wear se verkope bygedra. Dié musiekgroep het destyds ontstaan nadat 'n foto van drie jong manne in Boerboel-klere ook op die internet versprei is en mense aangemoedig is om aan 'n kreatiewe naam vir dié nuwe groep te dink.
"Ná die foto het Boerboel se bemarkingsbestuurder besluit ons moet 'n musiekvideo maak, en hy het die liedjie ook geskryf. Toe ons drie weer kyk – hier sit ons!" het Riaan Venter, oftewel Fris Jan, destyds in 'n onderhoud met Maroela Media gesê.
"Ek dink dit is maar 'n sameloop van omstandighede. En die dames wat die klere aankoop, hoop dalk hulle mans lyk ook só daarin," voeg Hugo laggend by.
Duisende Facebook-gebruikers het hulle gedagtes oor die advertensie gedeel. "Hierdie is wat alle Suid-Afrikaners byeen sal bring, welgedaan!" skryf Mbalenhle Zimande.
"Ek het seker tien minute na die foto gekyk voordat ek besef het dit is 'n advertensie vir klere," skryf Yolande Rooker.
Kan Malema poseer vir n Bull Massive advertensie asb, Dink net, Bull Massive Wear. Of rooi overalls vir EFF No Wear & Tear Wear …